Noodvergadering oor Meatco-afleggings - Landbou - Republikein
Wednesday, May 12th, 08:41:44
Noodvergadering oor Meatco-afleggings
16 April 2021 | Landbou
Ronelle Rademeyer – Die direksie van Meatco het gistermiddag 'n noodvergadering in Windhoek gehou om glo onder meer die aankondiging verlede week dat meer as 80 mense van 55 jaar en ouer afgelê gaan word, te bespreek.
Mnr. Mwilima Mushokabanji, hoof uitvoerende beampte, het die meer as 700 werknemers verlede week tydens 'n massavergadering by die fabriek oor die besluit ingelig.
Mnr. Johnnie Hamman, voorsitter van Meatco, wou by navraag nie bevestig dat 'n noodvergadering belê is nie. Sy antwoord hierop was 'n ferm: "Geen kommentaar".
'n Ingeligte bron in die vleisbedryf het egter aan Republikein gesê beesprodusente hou asem op oor dié vergadering, asook een vandag tussen die direksie en mnr. Leon Jooste, minister van staatsondernemings (SOE's).
Jooste het volgens inligting in Maart vanjaar Meatco se begroting, wat op die vleiskorporasie se nuwe sakeplan geskoei is, afgekeur.
Op 'n vraag aan Jooste of die afleggings bespreek gaan word, het hy gesê die vergadering is belê "om die sakeplan te bespreek".
Meatco verkeer in ernstige finansiële nood en 'n onafhanklike ontleder, mnr. Rainer Ritter, het die SOE-ministerie verlede jaar in 'n verslag gewaarsku dringende ingryping is nodig om 'n likwidasie te voorkom.
Die Lewendehaweprodusente-organisasie (LPO) het verlede week gesê hy is nie gekant teen afleggings in 'n poging om Meatco te herbelyn en koste te sny nie, maar is bekommerd daaroor "dat jarelange ervaring en kundigheid verlore gaan".
Drie van die uitvoerende bestuurslede word hierdeur geraak. Hulle is die operasionale hoof, mnr. Jannie Breytenbach, die uitvoerende bestuurder vir bemarking en verkope, mnr. André Mouton, asook mnr. George Kotze wat as uitvoerende bestuurder vir lewendehaweproduksie en waardetoevoeging verantwoordelik is.
Mnr. Thinus Pretorius, voorsitter van die LPO, het gesê "enige besigheid is so goed soos die intellektuele kapitaal, ervaring en vaardighede wat dit besit".
"Dit is internasionale besigheidspraktyk in 'n herbelyningsproses om eers vas te stel watter kernkundigheid en -ervaring behoue moet bly alvorens 'n afleggingsproses begin word."
Hy het gesê die LPO wil met Meatco vergader om vas te stel hoekom op die "55 jaar en ouer-beginsel" besluit is.
Meatco gaan meer as 80 werknemers aflê, insluitende die topbestuur wat 55 jaar en ouer is. Foto Meatco